Diari Oficial de la Generalitat Valenciana


Sumari del DOGV 6439, del 17-01-2011 (2010/14917)

RESOLUCIÓ de 3 de desembre de 2010, de la Secretaria Autonòmica de Comunicació, per la qual s'estableixen les bases reguladores per a la concessió de subvencions dirigides a les petites i mitjanes empreses del sector audiovisual de la Comunitat Valenciana per a la producció de programes seriats de televisió i es convoquen per a l'exercici 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6439

Data del DOGV
:   17-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14847


Data del document
:   03-12-2010

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 3 de desembre de 2010, de la Secretaria Autonòmica de Comunicació, per la qual s'estableixen les bases reguladores per a la concessió de subvencions dirigides a les petites i mitjanes empreses del sector audiovisual de la Comunitat Valenciana per a la producció de programes seriats de televisió i es convoquen per a l'exercici 2011. [2010/14913]
La Llei 1/2006, de 19 d'abril, de la Generalitat, del Sector Audiovisual (DOCV núm. 5243 de 21.04.2006), estableix al títol III determinades mesures de foment del sector audiovisual, i regula les subvencions públiques dirigides al seu enfortiment. Així, en l'article 8 estableix que les subvencions de la Generalitat per a la promoció i foment del sector audiovisual i de les obres audiovisuals i cinematogràfiques valencianes s'establiran pel departament competent en matèria audiovisual dins dels límits pressupostaris aprovats en cada exercici, i es fixaran els requisits per a l'obtenció de les ajudes en la corresponent convocatòria.
La Generalitat considera prioritari recolzar al sector audiovisual de la nostra Comunitat, a fi de potenciar una indústria audiovisual pròpia que es convertisca en un jaciment d'ocupació per als professionals del sector i que, al mateix temps, contribuïsca decisivament a la promoció de la Comunitat Valenciana.
Per tot això, per mitjà d'esta convocatòria es pretén fomentar i recolzar el sector audiovisual valencià a través de la subvenció de programes de televisió, l'objecte dels quals serà la difusió de qüestions d'interés general relatives a educació, sanitat, transport i comunicacions, ocupació i processos d'innovació, cohesió territorial de la Comunitat Valenciana, joventut, i qualsevol altra temàtica que tinga un interés rellevant a nivell social.
Amb esta finalitat i, a fi de promoure un major desenrotllament del sector de la producció audiovisual, la Presidència, a l'empara de les competències que exerceix en matèria de televisió i continguts de conformitat amb el que disposa l'article 10 del Decret 193/2008, de 5 de desembre, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat i de la Conselleria de Presidència, creu oportú regular el règim general de les ajudes a què poden accedir les empreses del sector audiovisual de la Comunitat Valenciana per a la realització de programes seriats de televisió.
Als efectes del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les presents ajudes s'acullen al Reglament (CE) número 1998/2006 de la Comissió de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L núm. 379 de 28.12.2006), pel que estan exemptes del deure de notificació o comunicació prèvia a la Comissió Europea. Així, segons l'article 1.1 del Reglament (CE) número 1998/2006 de la Comissió, estes ajudes al sector audiovisual no es troben entre les excloses del seu àmbit d'aplicació.
En virtut d'això, i d'acord amb la delegació efectuada pel president de la Generalitat, per mitjà de la Resolució de 2 de setembre de 2009, per la qual es deleguen determinades atribucions en distints òrgans de la Presidència, de la Conselleria d'Indústria, Comerç i Innovació i en la consellera de Justícia i Administracions Públiques, resolc:
Primer
Convocar, per a l'exercici 2011, subvencions dirigides a les petites i mitjanes empreses del sector audiovisual valencià per a la producció de programes seriats de televisió i aprovar les bases i el model d'instància per les quals es regeix esta convocatòria, que figuren com annex I i II de la present resolució.
Segon
Estes subvencions seran finançades amb càrrec al capítol IV; secció 05, Presidència de la Generalitat; servici 04, Secretaria Autonòmica de Comunicació; centre gestor 02, Direcció General de Promoció Institucional; línia codi T4027000, «Ajudes a les xicotetes i mitjanes empreses del sector audiovisual de la Comunitat Valenciana per a la producció de programes de televisió»; programa 462.20 Promoció Institucional; del pressupost de la Generalitat per a l'exercici 2011, per una quantia màxima de dos-cents deu mil huit-cents euros (210.800 euros).
Esta resolució, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del president de la Generalitat en el termini d'un mes a comptar de l'endemà de la seua publicació.
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la seua publicació.
València, 3 de desembre de 2010.- La secretària autonòmica de Comunicació (per delegació del president de la Generalitat): Nuria Romeral Castillo.
ANNEX I
Bases reguladores de la convocatòria de subvencions
dirigides a les petites i mitjanes empreses del sector
audiovisual de la Comunitat Valenciana per a la producció
de programesseriats de televisió
Primera. Objecte de les subvencions
Constitueix l'objecte de les presents bases regular la concessió de subvencions que, en l'àmbit de competències de la Presidència, es dirigeixen a les petites i mitjanes empreses del sector audiovisual valencià per a la producció de programes seriats de televisió per a la seua difusió en mitjans audiovisuals, en Internet i en activitats d'interés social.
Segona. Destinataris de les subvencions
Podran sol·licitar estes subvencions, les petites i mitjanes empreses del sector audiovisual que estiguen radicades a la Comunitat Valenciana, que desenrotllen o puguen desenrotllar activitats de producció de programes audiovisuals.
Als efectes d'esta resolució, es consideraran petites i mitjanes empreses les definides a l'article 2 de l'annex I del Reglament (CE) 800/2008, de la Comissió, de 6 d'agost de 2008 (Reglament general d'exempció per categories, DOUE número L 214, de 9 d'agost de 2008):
«Efectius i límits financers que defineixen les categories d'empreses:
1. La categoria de microempreses, petites i mitjanes empreses (PIME) està constituïda per les empreses que ocupen menys de 250 persones i el volum de negocis anual de les quals no excedeix de 50 milions d'euros o el balanç general anual de la qual no excedeix de 43 milions d'euros.
2. En la categoria de les PIME, es defineix una petita empresa com una empresa que ocupa menys de 50 persones i el volum de negocis o el balanç general anual de la qual no supera els 10 milions d'euros.
3. En la categoria de les PIME, es defineix una microempresa com una empresa que ocupa menys de 10 persones i el volum de negocis anual o el balanç anual general de la qual no supera els 2 milions d'euros».
Tercera. Activitats i despeses subvencionables
Les subvencions es destinaran pels beneficiaris exclusivament a atendre les despeses originades per la producció de programes seriats amb format televisiu tradicional i amb format televisiu IP, la temàtica dels quals contribuïsca a la promoció de valors d'interés social, com ara: educació, sanitat, transport i comunicacions, ocupació i processos d'innovació, cohesió territorial de la Comunitat Valenciana, solidaritat i cooperació, joventut i qualsevol altra temàtica que contribuïsca al foment de valors d'interés social.
Les despeses que podran ser subvencionades en virtut d'esta convocatòria seran exclusivament les que es detallen a continuació, sempre que del contingut dels justificants de despeses es deduïsca que van ser aplicades a la realització dels programes seriats:
1. Guió i format
2. Músiques
3. Escenografia
4. Grafisme i informàtica
5. Documentació
6. Mitjans tècnics
7. Equip artístic
8. Equip tècnic
9. Viatges i dietes imprescindibles per a la gravació del programa
10. Estudis i sonorització
11. Lloguer de maquinària i transports
12. Pel·lícula i material magnètic
13. Laboratoris
En cap cas podran subvencionar-se béns que, per la seua naturalesa o el seu alt valor econòmic resulten inventariables.
Quarta. Caràcter de minimis de les ajudes
Estes ajudes tenen caràcter de minimis, i estan subjectes al Reglament (CE) número 1998/2006 de la Comissió Europea, per la qual cosa l'import total concedit a una empresa determinada no serà superior a dos-cents mil euros (200.000 euros) durant qualsevol període de tres exercicis fiscals.
L'ajuda de minimis no s'acumularà amb cap ajuda corresponent a les mateixes despeses subvencionables si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.
Quinta. Format
El programa haurà de presentar-se en dos formats:
1. Format televisiu tradicional
El programa haurà de tindre una estructura seriada, amb un mínim de 25 minuts i un màxim de 55 minuts per cada capítol. El format d'imatge serà en 4:3.
El registre o suport de gravació serà en format professional, Betacam SX o DVCPRO i el format d'entrega del màster es farà en algun d'estos mateixos formats i a més en DVD-R amb format vídeo estàndard, i d'este últim format es presentaran 40 còpies de cada capítol.
2. Format televisiu per a Internet (Televisió IP)
Els programes consistiran en una adaptació de cada un dels capítols del format televisiu tradicional, i tindran una duració màxima de 5 minuts.
El format d'imatge serà de 4:3 i l'extensió dels arxius informàtics serà en mp4 i wmv.
Les entregues es faran en format DVD-R i es presentaran 20 còpies de cada capítol.
En els dos formats assenyalats anteriorment, a més del contingut específic, cada capítol haurà de tindre una careta d'entrada amb el títol del programa i amb un tancament que incorpore el logotip de la Generalitat.
El programa estarà dirigit a tots els públics, amb un format nou, amb recursos i mitjans gràfics, haurà de ser atractiu, àgil, amé i de fàcil comprensió, i es podrà realitzar en qualsevol de les llengües oficials de la Comunitat Valenciana.
Sexta. Quantia de la subvenció
1. Les empreses interessades podran presentar tantes sol·licituds de subvenció com a programes pels quals opten a ser subvencionades però, una empresa, no podrà obtindre més que una subvenció i per un sol programa. La quantia màxima de cada subvenció no podrà superar els 70.266,66 euros i, en cap cas, haurà de superar el cost de producció del programa.
2. La subvenció serà compatible amb qualssevol altres subvencions consistents en recepció de fons pels beneficiaris procedents de qualssevol administracions o ens públics o privats, excepte en el cas que la finalitat de la subvenció coincidisca amb la de la present convocatòria.
Sèptima. Drets d'emissió
L'emissió dels programes de televisió subvencionats podrà efectuar-se en aquells canals que establisca una comissió creada a este efecte. La comercialització dels formats subvencionats estarà subjecta a autorització prèvia de l'esmentada comissió.
Els membres de la comissió seran anomenats, en nombre de tres, per la secretària autonòmica de Comunicació. Quant al seu funcionament, la comissió s'ajustarà a les previsions contingudes per als òrgans col·legiats, en els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els títols de crèdit de les produccions que hagen rebut subvencions hauran de fer constar sempre i en qualsevol emissió, de forma visible i destacada, que estes han sigut subvencionades per la Generalitat.
Així mateix, els beneficiaris de les subvencions s'obliguen a assumir les responsabilitats que pogueren resultar de la utilització de les imatges i altres elements creatius aportats en la realització del programa, que pogueren derivar-se d'eventuals drets de la propietat intel·lectual, industrial o de marques, la titularitat de les quals corresponguera a terceres persones o entitats alienes a estes subvencions.
Octava. Instàncies i documentació
La sol·licitud de subvenció es presentarà en imprés normalitzat, segons model adjunt, acompanyada de la documentació següent:
a) Memòria-resum explicativa del programa
b) Currículum de l'empresa sol·licitant
c) Memòria explicativa dels procediments per a l'adaptació del programa al format televisiu IP, amb distinció de les especificacions tècniques i les relatives al contingut.
d) Guió i/o escaleta d'un dels programes
e) Sinopsi de cada un dels capítols del programa seriat (màxim 20 línies)
f) Pressupost del projecte
g) Documents que acrediten la personalitat i la capacitat d'obrar de l'empresa sol·licitant. En el cas de persones jurídiques s'acreditarà amb l'escriptura de constitució de la societat. En el cas de persones físiques la comprovació directa de les dades d'identificació (DNI) podrà ser demanada per l'administració sempre que s'autoritze expressament en la sol·licitud, d'acord amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, la persona sol·licitant podrà optar per no subscriure la corresponent autorització a l'administració, la qual cosa comportarà que quedarà obligada a presentar còpia compulsada del DNI.
h) Alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com el seu últim rebut o si és el cas, acreditació o declaració responsable d'estar exempt del pagament del dit impost.
i) Fotocòpia compulsada de l'escriptura de poder en el cas que el sol·licitant actue en nom d'un tercer.
j) Declaració responsable, subscrita pel representant de la societat que compleix els requisits establits que cataloguen l'empresa com petita i mitjana empresa segons la Recomanació de la Comissió Europea (DOUE número L 124, de 20 de maig de 2003).
k) L'empresa sol·licitant haurà d'estar al corrent en el compliment de les seues obligacions tributàries i amb la Seguretat Social, de conformitat amb el que estableix l'article 14.1.e de la Llei 38/2003, General de Subvencions. Els certificats d'estar al corrent de les obligacions tributàries, estatal i autonòmica, i amb la Seguretat Social podran ser demanats per l'administració directament, a l'Agència Estatal d'Administració Tributària, a la Conselleria d'Economia, Hisenda i Ocupació i a la Tresoreria General de la Seguretat Social respectivament, sempre que s'autoritze expressament en la sol·licitud, d'acord amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, l'empresa sol·licitant podrà optar per no subscriure la corresponent autorització a l'administració, la qual cosa comportarà que quedarà obligada a presentar les tres certificacions.
l) Declaració responsable, o realitzada per qualsevol dels mitjans previstos en l'article 13.7 de la Llei 38/2003, General de Subvencions, de no incórrer en cap de les circumstàncies previstes en els articles 13.2 i 13.3 de la dita norma.
m) Declaració responsable subscrita pel representant de la societat que acredite no haver rebut ajudes, per a qualsevol finalitat, durant els dos exercicis fiscals anteriors i durant l'exercici fiscal en curs, per import global superior a dos-cents mil euros (200.000 euros).
n) En compliment del que disposa l'article 2,5 del Reglament (CE) número1998/2006 de la Comissió Europea i, a fi de comprovar que no se sobrepassen els límits que n'estableix, s'exigirà com a requisit indispensable per a optar a estes ajudes una declaració responsable relativa a les ajudes rebudes de qualsevol administració pública per a les mateixes despeses subvencionables.
o) Declaració responsable de compliment de la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOCV número 4479, d'11.04.2003) i en el Decret 279/2004, de 17 de Desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.
p) Així mateix, hauran de presentar declaració responsable relativa a les subvencions rebudes per a la mateixa finalitat, de qualsevol altra administració o ens públic o privat.
Novena. Termini i lloc de presentació
Les instàncies, junt amb la documentació requerida en l'article anterior, es presentaran en el termini de 20 dies hàbils a comptar de l'endemà de la publicació de la present convocatòria en el Diari Oficial de la Comunitat Valenciana.
Les instàncies es presentaran preferentment en el Registre General de la Presidència de la Generalitat, siti en el carrer Cavallers, 9, cantonada carrer Juristes - planta baixa, 46999 de València, si bé, les persones sol·licitants podran utilitzar qualsevol de les formes previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).
Desena. Comissió avaluadora
La valoració de les sol·licituds serà realitzada per una comissió, constituïda pels membres següents:
Presidència: la persona titular de la Direcció General de Promoció Institucional, o persona que designe en la seua substitució.
Secretaria: la persona titular de la direcció de la Secció de Mitjans de comunicació, o persona que designe en la seua substitució.
Vocals: dos representants de l'administració i dos proposats per la Direcció General de RTVV.
Els criteris de valoració seran els següents:
1. Qualitat artística i tècnica, dinamisme en les imatges i elements que ho facen atractiu, originalitat i interés formatiu i informatiu del projecte, màxim 40 punts.
2. Contribució al coneixement i difusió de l'activitat realitzada per la Generalitat en relació amb el foment dels diversos aspectes (socials, econòmics, educatius, i culturals) que redunden en benefici de la societat valenciana, màxim 25 punts.
3. Qualitat i originalitat de la proposta relativa a l'adaptació del programa al format televisiu IP, màxim 25 punts.
4. Realització del rodatge dels programes en la Comunitat Valenciana, a menys que es justifique documentalment que per necessitats del guió es requerisquen altres localitzacions, màxim 10 punts.
Onzena. Termini per a resoldre i notificar
La comissió avaluadora elevarà la corresponent proposta de resolució a la secretària autonòmica de Comunicació qui, per delegació del president de la Generalitat, resoldrà allò que corresponga.
La resolució es dictarà i notificarà en el termini màxim de tres mesos comptats des de l'endemà de la publicació en el Diari Oficial de la Comunitat Valenciana de la present convocatòria i serà notificada als interessats, segons el que disposa els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el termini assenyalat en el paràgraf anterior sense que s'haguera notificat resolució expressa, hauran d'entendre's desestimades per silenci administratiu les sol·licituds presentades.
Així mateix, en virtut de l'article 18 de la Llei 38/2003, General de Subvencions, la resolució de concessió de la subvenció serà publicada en el Diari Oficial de la Comunitat Valenciana, sense perjuí de la notificació personal a cada un dels interessats.
Dotzena. Obligacions de les persones beneficiàries
1. Les persones beneficiàries de les subvencions tindran les obligacions següents:
a) Complir l'objectiu, executar el projecte i realitzar l'activitat que fonamenta la concessió de la subvenció.
b) Justificar davant de la Presidència de la Generalitat el compliment dels requisits i condicions establits en esta convocatòria, així com la realització de l'activitat i el compliment de la finalitat que determinen la concessió de la subvenció.
c) Sotmetre's a les actuacions de comprovació a efectuar per la Presidència, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la documentació que siga requerida en l'exercici de les actuacions anteriors.
d) Comunicar a la Presidència l'obtenció d'altres subvencions, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Els beneficiaris hauran d'estar al corrent de les seues obligacions tributàries, estatals i autonòmiques, i de pagament de les quotes de la Seguretat Social, per la qual cosa l'administració podrà demanar els certificats d'estar al corrent, directament a l'Agència Estatal d'Administració Tributària, a la Conselleria d'Economia, Hisenda i Ocupació i a la Tresoreria General de la Seguretat Social respectivament, fins al moment de la justificació total de les ajudes, si així es va autoritzar expressament en el moment de la sol·licitud. En cas contrari, estaran obligats a renovar els certificats si es produïra la seua caducitat.
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable a la persona beneficiària en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
h) Donar l'adequada publicitat del caràcter públic del finançament del programa de televisió.
i) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de forma especial, amb els preceptes declarats bàsics del títol IV de la Llei 38/2003, General de Subvencions.
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats que siguen coincidents amb l'objecte d'esta convocatòria, podrà donar lloc a la modificació de la resolució de concessió.
Tretzena. Justificació i pagament de la subvenció
1. Per al cobrament de les subvencions, l'entitat beneficiària haurà de presentar una memòria descriptiva de les activitats exercides junt amb les factures o justificants de pagament. La dita justificació es farà aportant els documents o factures que acrediten la despesa realitzada per les activitats que es mencionen en estes bases reguladores i estarà subjecta en tot cas al que disposa l'article 30 de la Llei 38/2003, de 17 de novembre, General de Subvencions.
2. Les factures o justificants presentats hauran de ser documents originals, i seran emesos a nom de l'entitat subvencionada.
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribueix i la retenció corresponent a l'IRPF, així com les dades de l'entitat.
4. Si dels justificants de despeses presentats resultara un import inferior a la subvenció concedida, es procedirà, previ tràmit d'audiència, a la reducció automàtica de la subvenció en la quantia necessària perquè la subvenció no excedisca de la despesa justificada.
5. L'entitat beneficiària haurà de presentar la documentació indicada en els números anteriors, abans del dia 1 de desembre de 2011.
6. La subvenció, una vegada concedida, podrà fer-se efectiva d'acord amb el que es disposa en l'article 47 bis del Text Refós de la Llei d'Hisenda Pública de la Generalitat; és a dir: fins al 40% podrà lliurar-se immediatament una vegada concedida, fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma alliberada a l'actuació objecte de la subvenció, i la resta s'abonarà per la Generalitat una vegada es justifique per la persona beneficiària el compliment de l'objecte de la subvenció.
7. En el cas que es realitzen les bestretes de pagament previstes en l'apartat anterior, estes hauran de garantir-se per mitjà d'aval bancari per import de la quantitat anticipada.
Catorzena. Preferència en la concessió de les subvencions
1. En compliment del que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i, en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat, tindran preferència en la concessió de la subvenció, en cas d'empat de les millors proposicions en la puntuació final obtinguda per les persones sol·licitants, aquelles empreses que acrediten, amb anterioritat a la publicació de les presents bases, ocupar a un major percentatge de persones treballadores discapacitades en relació amb les respectives plantilles, o bé es comprometen a contractar un percentatge major de persones treballadores discapacitades durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, comptant amb menys de 50 treballadors i treballadores i no tenint obligació legal de contractar treballadors discapacitats, acrediten tindre en la seua plantilla persones treballadores discapacitades.
b) Empreses que, comptant amb 50 o més treballadors i treballadores i tenint l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la seua plantilla un percentatge major de persones treballadores discapacitades que el previst en la legislació vigent.
2. Quan no siga possible la incorporació de persones treballadores discapacitades a les empreses sol·licitants, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als seus requeriments i concloure-la amb resultat negatiu, la concessió s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de persones treballadores discapacitades, amb anterioritat a la publicació de la subvenció, o bé durant l'àmbit temporal de la subvenció.
3. L'acreditació de les dites contractacions de persones treballadores discapacitades o increment de quotes es realitzarà per mitjà de declaració responsable de la persona sol·licitant, sense perjuí de les facultats de la Generalitat de comprovar la validesa de la dita declaració en qualsevol moment, i queda l'efectivitat de la subvenció condicionada al compliment del que preveu la declaració responsable.
Quinzena. Normativa aplicable amb caràcter supletori
Les presents bases estaran subjectes, en tot cas, al que disposen els articles de caràcter bàsic de la Llei 38/2003, de 17 de novembre, General de Subvencions, així com, del seu reglament de desplegament, aprovat per Reial Decret 887/2006, de 21 de juliol, i a les previsions del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, que no estiguen en contradicció amb aquella, i per la normativa de desplegament i la resta de normes legals i reglamentàries que se'ls apliquen.
En tot cas, s'aplicarà amb caràcter supletori el que disposen els articles de caràcter no bàsic de la Llei 38/2003, de 17 de novembre, General de Subvencions.